Mustasukkaisuus

Mustasukkaisuus on epämiellyttävä tunne, joka syntyy, kun ihminen kokee jonkun uhkaavan asemaansa hänelle läheisen ja merkityksellisen ihmisen elämässä. Mustasukkaisuuteen voi kuulua sekoituksena monia erilaisia tunteita kuten vihaa, raivoa, pelkoa, epätoivoa, surua ja epävarmuutta sekä uhkaa itsetunnolle. Mustasukkaisuutta esiintyy etenkin parisuhteessa sekä sisarusten välillä.

Esiintyminen
Mustasukkaisuutta tunnetaan kaikissa kulttuureissa. Mustasukkaisuus ilmenee yksilöllä vain episodimaisesti, eikä ihminen pysy jatkuvasti mustasukkaisena.Tammisalo 2005, s. 201. Mustasukkaisuuden tunteet heräävät yleensä vasta suhteen aikana, mutta mustasukkaisuutta voi tuntea jo lyhyen tuttavuuden jälkeen tai jopa kaukaa koetun himon seurauksena.Tammisalo 2005, s. 203. Mustasukkaisuus voi herätä jo ennen kuin puoliso on ollut uskoton.Tammisalo 2005, s. 204.

Kun puolisot ovat sopineet yhdessä parinvaihdosta tai ryhmäseksistä, mustasukkaisuutta tiedetään esiintyvän vähemmän kuin salaa pettämisessä. Myös monivaimoisissa perheissä mustasukkaisuutta esiintyy normaalia vähemmän, mutta mustasukkaisuus tekee moniavioisuuden silti yleensä ongelmalliseksi.Tammisalo 2005, s. 209–210.

 Seksuaalinen mustasukkaisuus ja romanttinen mustasukkaisuus 
Naisiin verrattuna miesten mustasukkaisuus kohdistuu paljon enemmän seksiin, naisten tunteisiin. Tämä evoluutioteoreettinen johtopäätös vahvistettiin empiirisesti vuonna 2013. Seksuaalinen mustasukkaisuus on ruotsalaisaineiston perusteella 32-prosenttisesti periytyvää, emotionaalinen 26-prosenttisesti, kumpikin samoin kummallakin sukupuolella. Kaksosten yhteinen ympäristö ei näytä lainkaan selittävän ainakaan romanttista mustasukkaisuutta. Sen periytyvyys oli 29 % suomalaisaineistossa.

Syyt
Evoluutiopsykologisen näkemyksen mukaan mustasukkaisuuden tärkein tehtävä on estää kumppania lähtemästä.

Miesten on todettu tuntevan keskimäärin hieman naisia enemmän mustasukkaisuutta kumppaninsa seksuaalisesta uskottomuudesta. Naiset taas tuntevat miehiä enemmän mustasukkaisuutta kumppaninsa emotionaalisesta pettämisestä eli rakastumisesta toiseen. Tätä on selitetty sillä, että miehelle on ollut evolutiivisesti tärkeää olla kumppaninsa lasten biologinen isä, mutta naiselle on ollut tärkeintä että mies ei jätä perhettään toisen naisen vuoksi.Tammisalo 2005, s. 201–203.

Miehessä voimakkainta mustasukkaisuutta on todettu aiheuttavan kilpailevan miehen korkea yhteiskunnallinen status. Naisessa voimakkainta mustasukkaisuutta aiheuttaa kilpailijan fyysinen kauneus, mutta tämän valta-asemalla ei ole vaikutusta.Tammisalo 2005, s. 218.

Vaikutus ja seuraukset
Mustasukkaisuutta kokeva ihminen tuntee useita tunteita, kuten loukkaantuminen, uhkan kokeminen, järkytys, tunne petetyksi tulemisesta, viha, omistushalu, kateus, turhautuminen, yksinäisyys, masentuminen, pelokkuus ja vainoharhaisuus.

Mustasukkaisuus voi lievässä muodossaan olla parisuhdetta rakentavaa ja kiintymystä ylläpitävää, kun sen ymmärretään olevan ilmaus suhteen ja kumppanin tärkeydestä. Hallitsemattoman voimakkaana mustasukkaisuus alkaa usein hallita ja vahingoittaa suhdetta. Miehen mustasukkaisuus on suurin syy naisten pakenemiselle turvakoteihin, ja mustasukkaisuus on yleisin selitys puolison surmissa.

Mustasukkaisuudesta seuraavia käyttäytymisstrategioita ovat esimerkiksi:Tammisalo 2005, s. 208.
 Kumppanin valvonta ja vakoileminen
 Kumppanin lähellä pysytteleminen
 Kumppanin pitäminen piilossa
 Parisuhteen tekeminen näkyväksi mahdollisille kilpailijoille
 Flirtistä rankaiseminen
 Syyllisyyden herättäminen kumppanissa ja muu emotionaalinen manipulointi
 Kilpailijoiden halventaminen esimerkiksi levittämällä heistä huhuja tai vähättelemällä heitä
 Väkivalta tai sillä uhkaaminen

Lähteet

Viitteet

Aiheesta muualla

 Mustasukkaisuuden tunteisiin auttaa avoin keskustelu , Väestöliitto

Luokka:Tunteet